አምባሳደር ብርሃነ ገብረክርስቶስ ከአሜሪካ የአፍሪካ ጉዳዮች ተወካይ ረዳት ሚኒስትርና ከአሜሪካዋ የጆርጂያ ሴናተር ጋር ተወያዩ
አዲስ አበባ፤ ነሐሴ 7/2005 (ዋኢማ) –  የኢማፌድአሪ የውጭ ጉዳይ ሚኒስትር ዴኤታ ክቡር አምባሳደር ብርሃነ ገብረክርስቶስ ከአሜሪካ የአፍሪካ ጉዳዮች ተወካይ ረዳት ሚኒስትርና ከአሜሪካዋ የጆርጂያ ሴናተር ጋር በሁለትዮሽ ጉዳዮች ላይ ተወያዩ።በውይይቱ ላይ የአሜሪካው የአፍሪካ ጉዳዮች ተወካይ ረዳት ሚኒስትር ዶናልድ ያማሞቶ እንዳሉት ፥  አሜሪካ በፀጥታና በአከባቢያዊ ጉዳዮች ላይ ከኢትዮጵያ ጋር በጋራ መስራቷን አጠናክራ እንደምትቀጥል እና አገራቸው ከኢትዮጵያ ጋር ያለውን ዲፕሎማሲያዊና ፖለቲካዊ ግንኙነት የማጠናከር ፍላጎት እንዳላት ተናግረዋል።በተለይ ኢትዮጵያ በሱዳንና በሱማሊያ ወታደሮቿን በማሰማራት የምስራቅ አፍሪካን ሰላም ለማስጠበቅ የምታደርገውን ጥረት ዶናልድ ያማሞቶ አድንቀዋል።ኢትዮጵያ በሱማሊያ የምታደርገውን የፀጥታ ስራ ለማገዝም መንግስታቸው የቴክኒክ ድጋፍ እንደሚያደርግ አረጋግጠዋል።የጆርጂያው ሴናተር ጆኒ አይዛክሰን በበኩላቸው ፥  አሜሪካ ከኢትዮጵያ ጋር ያላትን የንግድ ግንኙነት አጠናክራ እንደምትቀጥል ተናግረዋል።ሽብርተኝነትን ለመዋጋት እያደረገች ላለችው እንቅስቃሴም አሜሪካን አብራት ትሰራለች ብለዋል ሴናተሩ።የኢፌድሪ የውጭ ጉዳይ ሚኒስትር ዴኤታ ክቡር አምባሳደር ብርሃነ ገብረክርስቶስ በበኩላቸው ፥ ኢትዮጵያ በምስራቅ አፍሪካ ሰላም እንዲነግስ ለምታደርገው ጥረት ከአሜሪካ ጋር ተባብራ ትሰራለች።እንደ ፋና ዘገባ የባህር ላይ ውንብድና በምስራቅ አፍሪካ ቀጠና እንዲቀንስ ኢትዮጵያ ከፍተኛ ሚና እንደተጫወተች የተናገሩት አምባሳደሩ ፥ አጠቃላይ ሰላም አንዲሰፍን በማደረግ ፤ ቀጠናው በኢኮኖሚ እንዲበለፅግ እንሰራለን ብለዋል። 